b'\n_START_ARTICLE_\nOkoljska kemija\n_START_PARAGRAPH_\nOkoljska kemija, tudi kemija okolja, je smer kemije, ki prou\xc4\x8duje kemijske in biokemijske pojave, ki potekajo v naravi. Ne smemo je pome\xc5\xa1ati z zeleno kemijo, ki se ukvarja z iskanjem na\xc4\x8dina, kako \xc5\xbee na za\xc4\x8detku kemijskega procesa \xc4\x8dim bolj zmanj\xc5\xa1ati potencialno onesna\xc5\xbeenje. Okoljska kemija se osredoto\xc4\x8da na \xc5\xa1tudij izvorov, reakcij, transporta, vplivov in \xc5\xbeivljenjskega cikla kemijskih substanc v zraku, vodi in prsteh, ter \xc4\x8dlove\xc5\xa1kega vpliva na na\xc5\xa1tete faktorje. Okoljska kemija je interdisciplinarna znanost, ki vklju\xc4\x8duje atmosfersko kemijo, kemijo vod in prsti, analizno kemijo in se pogosto opira na druga podro\xc4\x8dja znanosti o okolju._NEWLINE_Primarna naloga okoljske kemije je razumeti, kako deluje neonesna\xc5\xbeeno okolje, katere spojine in v kak\xc5\xa1nih koncentracijah so prisotne v naravnem okolju in kak\xc5\xa1ni so njihovi vplivi na okolje. Brez tega bi bilo nemogo\xc4\x8de natan\xc4\x8dno preu\xc4\x8diti kak\xc5\xa1en vpliv ima na okolje \xc4\x8dlovek in njegove dejavnosti._NEWLINE_Okoljski kemiki pri prou\xc4\x8devanju kemijskega dogajanja v okolju uporabljajo veliko konceptov iz kemije in ostalih ved o okolju. Pmembno je razumeti potek kemijskih reakcij, in obvladati statisti\xc4\x8dne, vzor\xc4\x8devalne in analizne tehnike.\n_START_SECTION_\nKontaminacija\n_START_PARAGRAPH_\nTermin kontaminacija se pogosto uporablja v zvezi z onesna\xc5\xbeenjem, vendar je med njima razlika. Medtem ko je onesna\xc5\xbeevalec snov s \xc5\xa1kodljivim vplivom na okolje je kontaminant snov, ki je v okolju prisotna v koncentraciji vi\xc5\xa1ji od naravne vrednosti, posledi\xc4\x8dno lahko tudi zaradi \xc4\x8dlove\xc5\xa1ke dejavnosti, vendar brez posebnih \xc5\xa1kodljivih vplivov. Kasneje se zaradi kontaminacije lahko razvijejo \xc5\xa1kodljivi in strupeni efekti. Medij (npr. prst) ali organizem (npr. ribe) na katerega vplivajo onesna\xc5\xbeevlaci in kontaminanti se imenuje sprejemnik, ponor pa je kemijski medij, v katerem se kontaminant zadur\xc5\xbeuje in z njim reagira.\n_START_SECTION_\nOkoljski pokazatelji\n_START_PARAGRAPH_\nDejavniki, ki dobro poka\xc5\xbeejo vpliv \xc4\x8dloveka na okolje so kvaliteta vod, zraka, in tal. V na\xc5\xa1tetih okoljih se pogosto spremljajo koncentracije hranil (nitrati, fosfati), plinov (ogljikov dioksid, \xc5\xbeveplov dioksid, du\xc5\xa1ikovi oksidi), prahu, te\xc5\xbekih kovin (baker, cink, svinec, kadmij, \xc5\xbeivo srebro) in fitofarmacevtskih sredstev.\n_START_SECTION_\nMetode\n_START_PARAGRAPH_\nKvantitativna kemijska analiza je klju\xc4\x8dnega pomena v okoljski kemiji, ker omogo\xc4\x8da zbiranje podatkov, ki so uporabni v ve\xc4\x8dini okoljskih \xc5\xa1tudij. Klasi\xc4\x8dne kvantitativne analizne tehnike v okoljski kemiji vklju\xc4\x8dujejo tako uporabo osnovnej\xc5\xa1ih tehnik (gravimetrija, titrimetrija, elektrokemijske analizne metode), kot tudi kompleksnej\xc5\xa1ih analiznih metod (atomska spektroskopija, masna spektroskopija, kromatografija), s katerimi je mogo\xc4\x8de dolo\xc4\x8diti sledi kovin in organskih spojin. Pogosta je tudi uporaba radiolo\xc5\xa1kih tehnik za odkrivanje onesna\xc5\xbeevalcev, ki sevajo radioaktivne delce.'